Մեդալ ասացի` հիշեցի: Սերժ Սարգսյանն ինձ այդպես էլ մեդալ չտվեց, թեեւ ես ՀՀ նախագահներից միայն իր պաշտոնավարման տարիներին եմ «կռուգլասուտոչնի» ապրել Հայաստանում` սահմանելով նրան հանդուրժելու, տանելու, ինչու ոչ` հարգելու, պատվելու, ներելու եւ սիրելու յուրահատուկ ռեկորդ: Վերջին օրով չէի ցանկանա այդ գեղեցիկ տպավորությունը մունդռել, բայցեւ չեմ կարող չասել, որ մեզ մոտ այս օրերին աննորմալ մի բան է տեղի ունենում: Այնպիսի խորհրդավորություն է ստեղծվել ՀՀ հաջորդ նախագահի եւ վարչապետի անվան շուրջ, ասես գողություն ենք անում կամ մի ուրիշ վատ բան: Կարծում եմ` Սերժ Սարգսյանը մի քիչ թեթեւ պետք է նայի այդ ամենին, որովհետեւ իշխանափոխությունը դեռ աշխարհի վերջը չէ: Հասկացանք` անցումային փուլ է, ցնցումներ պետք չեն: Այ ձեր ցավը տանեմ, 2015 թվից, ինչ իմացանք, որ Հայաստանի կառավարման համակարգը փոխվում է, ցնցումների մեջ ենք, նո՞ր պետք է ցնցվենք: